### NN 74/2017 (28.7.2017.), Odluka o proglašenju projekta »Sustav prikupljanja i odvodnje otpadnih voda aglomeracije Zabok i Zlatar, i uređaj za pročišćavanje otpadnih voda Oroslavje i Zlatar Bistrica« strateškim investicijskim projektom Republike Hrvatske

VLADA REPUBLIKE HRVATSKE

1801

Na temelju članka 11. Zakona o strateškim investicijskim projektima Republike Hrvatske (»Narodne novine« br. 133/13, 152/14 i 22/16), Vlada Republike Hrvatske je na sjednici održanoj 27. srpnja 2017. godine donijela

ODLUKU

O PROGLAŠENJU PROJEKTA »SUSTAV PRIKUPLJANJA I ODVODNJE OTPADNIH VODA AGLOMERACIJE ZABOK I ZLATAR, I UREĐAJ ZA PROČIŠĆAVANJE OTPADNIH VODA OROSLAVJE I ZLATAR BISTRICA« STRATEŠKIM INVESTICIJSKIM PROJEKTOM REPUBLIKE HRVATSKE

I.

Na prijedlog Povjerenstva za procjenu i utvrđivanje prijedloga strateških projekata, projekt pod nazivom »Sustav prikupljanja i odvodnje otpadnih voda aglomeracije Zabok i Zlatar, i uređaj za pročišćavanje otpadnih voda Oroslavje i Zlatar Bistrica« (u daljnjem tekstu: Projekt) proglašava se strateškim investicijskim projektom Republike Hrvatske.

II.

Vrijednost ukupnih troškova Projekta procijenjena kroz materijalnu i nematerijalnu imovinu iznosi 598.125.000,00 kuna s porezom na dodanu vrijednost.

III.

Investitor je društvo Zagorski vodovod d.o.o., Ksavera Šandora Gjalskog 1, 49210 Zabok, OIB: 61979475705 (u daljnjem tekstu: Investitor).

IV.

Projekt je javni investicijski projekt.

V.

Lokacije realizacije Projekta su gradovi Zabok, Oroslavje, Donja Stubica, Zlatar i općine Sveti Križ Začretje, Veliko Trgovišće, Gornja Stubica, Bedekovčina, Mače, Konjščina, Lobor, Zlatar Bistrica i Marija Bistrica, Krapinsko-zagorska županija.

VI.

Projekt se odnosi na izgradnju vodno-komunalne infrastrukture na području aglomeracije Zabok i aglomeracije Zlatar čija je osnovna namjena skupljanje komunalnih otpadnih voda i njihovo pročišćavanje na uređajima za pročišćavanje komunalnih otpadnih voda III. stupnja pročišćavanja kapaciteta 37.000 ES (ekvivalent stanovnika) uređaj za pročišćavanje otpadnih voda (UPOV) Oroslavje i 15.000 ES (ekvivalent stanovnika) uređaj za pročišćavanje otpadnih voda (UPOV) Zlatar Bistrica. Cilj ovoga Projekta je omogućiti razvoj i poboljšanje standarda pružanja vodnih usluga javne odvodnje što doprinosi podizanju ukupne razine sigurnosti i kvalitete života građana na području aglomeracije Zabok i aglomeracije Zlatar.

VII.

Projekt ispunjava uvjete propisane Zakonom o strateškim investicijskim projektima Republike Hrvatske, zbog sljedećih činjenica:

– u skladu je s dokumentima prostornoga uređenja

– procijenjena vrijednost projekta je veća od 75.000.000,00 kuna i ima mogućnost financiranja iz fondova i programa Europske unije

– u skladu je sa strateškim dokumentima Europske unije i Republike Hrvatske

– u skladu je s obvezama preuzetim Ugovorom o pristupanju Republike Hrvatske Europskoj uniji

– znatno doprinosi postizanju većeg standarda isporuke i dostupnosti vodnih usluga

– podiže ukupnu razinu sigurnosti i kvalitete života građana na području jedinica lokalne samouprave na čijem se području provodi Projekt i

– stvara uvjete za zapošljavanje većeg broja ljudi.

VIII.

Za realizaciju Projekta potrebno je provesti sljedeće osnovne postupke i radnje:

– ishoditi građevinske dozvole za izgradnju sustava javne odvodnje aglomeracije Zabok i aglomeracije Zlatar koje su u postupku ishođenja pred nadležnim uredom državne uprave

– sukladno Zakonu o izvlaštenju i određivanju naknade (»Narodne novine«, br. 74/14 i 69/17) potrebno je donijeti rješenja o potpunom odnosno nepotpunom izvlaštenju za zemljišne čestice za koje je Investitor podnio uredan zahtjev (939 prijedloga za nepotpuno izvlaštenje)

– riješiti imovinskopravne odnose na cca 29 čestica koje su u vlasništvu jedinica lokalne samouprave i za cca 81 česticu koje su u vlasništvu Republike Hrvatske, a iste su pod upravljanjem sljedećih javnopravnih tijela: društva HŽ Infrastruktura d.o.o., društva Hrvatska elektroprivreda d.d., društva Hrvatske ceste d.o.o., Županijske uprave za ceste Krapinsko-zagorske županije, Ministarstva državne imovine i Hrvatskih voda

– riješiti problem uknjižbe, odnosno problem odbijenih uknjižbi od strane nadležnih sudova, na česticama u vlasništvu javnopravnih tijela ili u privatnom vlasništvu, odnosno na česticama na kojima općina, grad ili Republika Hrvatska nisu upisani kao vlasnici na nekretninama ili na česticama na kojima ne postoje podaci o vlasniku u zemljišnoj knjizi ili su zemljišne knjige izgorjele ili u ratu uništene

– izvođač radova dužan je sukladno Zakonu o gradnji (»Narodne novine«, br. 153/13 i 20/17) ishoditi građevinske dozvole za izgradnju uređaja za pročišćavanje komunalnih otpadnih voda (UPOV) Oroslavje III. stupnja pročišćavanja kapaciteta 37.0000 ES (ekvivalent stanovnika) i uređaja za pročišćavanje komunalnih otpadnih voda (UPOV) Zlatar Bistrica III. stupnja pročišćavanja kapaciteta 15.0000 ES (ekvivalent stanovnika), ugovaranje po »FIDIC-žutoj knjizi«

– građenje građevina, odnosno izvođenje radova u opsegu građevinske dozvole

– postupak ishođenja uporabnih dozvola, sukladno Zakonu o gradnji.

Cjeloviti pregled upravnih i drugih postupaka i radnji potrebnih za pripremu i provedbu Projekta (hodogram aktivnosti) obuhvaća:

– ishođenje građevinskih dozvola za izgradnju sustava javne odvodnje aglomeracije Zabok i aglomeracije Zlatar koje su u postupku ishođenja pred nadležnim uredom državne uprave u Krapinsko--zagorskoj županiji

Nositelj obveze: Investitor i Ministarstvo graditeljstva i prostornoga uređenja, odnosno nadležni ured državne uprave u Krapinsko--zagorskoj županiji

– provedbu postupaka izvlaštenja koji su pokrenuti pred nadležnim Ministarstvom pravosuđa donošenjem rješenja o potpunom odnosno nepotpunom izvlaštenju

Nositelj obveze: Investitor i Ministarstvo pravosuđa

– rješavanje imovinskopravnih odnosa na cca 29 čestica koje su u vlasništvu jedinica lokalne samouprave te na cca 81 čestici koje su u vlasništvu Republike Hrvatske odnosno nalaze se pod upravljanjem sljedećih javnopravnih tijela: društva HŽ Infrastruktura d.o.o., društva Hrvatska elektroprivreda d.d., društva Hrvatske ceste d.o.o., Županijske uprave za ceste Krapinsko-zagorske županije, Ministarstva državne imovine i Hrvatskih voda

– ishođenje građevinske dozvole za izgradnju uređaja za pročišćavanje komunalnih otpadnih voda (UPOV) Oroslavje III. stupnja pročišćavanja kapaciteta 37.0000 ES (ekvivalent stanovnika) i uređaja za pročišćavanje komunalnih otpadnih voda (UPOV) Zlatar Bistrica III. stupnja pročišćavanja kapaciteta 15.0000 ES (ekvivalent stanovnika), ugovaranje po »FIDIC-žutoj knjizi«

Nositelj obveze: Izvođač radova i Ministarstvo graditeljstva i prostornoga uređenja, odnosno nadležni ured državne uprave u Krapinsko-zagorskoj županiji.

Svi upravni i drugi postupci navedeni u predmetnom hodogramu aktivnosti kao i možebitni postupci koji nisu navedeni, a koje će biti potrebno provesti u svrhu pripreme i realizacije Projekta, provest će se sukladno propisima Republike Hrvatske.

IX.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/17-04/274
 Urbroj: 50301-25/18-17-2
 Zagreb, 27. srpnja 2017.

Predsjednik
 mr. sc. Andrej Plenković, v. r.